tartuNLP/wikipedia-smugri-20251201 huggingface dataset:
Willy Caballero

Wilfredo Daniel ”Willy” Caballero Lazcano (s. 28. syyskuuta 1981 Santa Elena, Argentiina) on argentiinalainen jalkapallomaalivahti, joka pelasi ammattilaisena vuosina 2001–2023.
Seurajoukkueura.
Caballero aloitti ammattilaisuransa vuonna 2001 buenosairesilaisesta Boca Juniorsista. Hän edusti joukkuetta kolmen kauden ajan ja pelasi yhteensä 15 ottelua. Vuonna 2003 seura voitti Argentiinan-mestaruuden, Copa Libertadoresin ja Intercontinental Cupin.
Vuonna 2004 Caballero teki sopimuksen espanjalaisseura Elchen kanssa. Ensimmäisellä kaudellaan 2004–2005 hän jäi hyvin vähälle peliajalle ja palasi takaisin kotimaahansa lainasopimuksella tammikuussa 2006. Hän pelasi lainansa aikana Arsenal Sarandíssa 13 ottelua. Palattuaan takaisin Espanjaan, hän onnistui nousemaan joukkueen ykkösmaalivahdiksi. Hän pelasi Elchessä kausien 2004−2011 aikana kaikkiaan 186 
Segunda División ottelua.
10. helmikuuta 2011 Caballero siirtyi Málagaan, joka maksoi hänestä 900 000 euron siirtokorvauksen. Andalusialaisseura tarvitsi kipeästi maalivahtia, sillä sen kolmesta maalivahdista Sergio Asenjo että Rubén Martínez olivat poissa loukkaantumisien takia. Hän nousikin seuran ykkösmaalivahdiksi ja pelasi kesään 2014 mennessä kaikkiaan 117 Primera Divisiónin ottelua. Mestarien liigassa hän pelasi yhdeksän ottelua kaudella 2012−2013.
8. heinäkuuta 2014 Caballero teki kolmivuotisen sopimuksen englantilaisseura Manchester Cityn kanssa. Hänestä maksettiin 7 miljoonan euron siirtokorvaus. Hän pelasi kahden ensimmäisen City-kautensa aikana lähinnä cup-otteluita. Helmikuussa 2016 hän torjui liigacupin loppuottelun rangaistuspotkukilpailussa kolme Liverpoolin peräkkäistä rangaistuspotkua Cityn voittaessa liigacupin mestaruuden.
Valioliigan kaudella 2016–2017 Caballero riisti ykkösvahdin aseman Barcelonasta Cityyn siirtyneeltä Claudio Bravolta varmempien peliesitystensä vuoksi. Caballero pelasi kauden aikana 17 valioliigaottelua, kun niitä kahdella edelliskaudella oli tullut yhteensä vain kuusi.
Caballero siirtyi ilmaissiirrolla Chelseaan kesällä 2017. Hän oli seurassa kakkos- ja kolmosmaalivahdin asemassa. Hän pelasi loppuottelua lukuun ottamatta kaikki ottelut Chelsean voittaessa FA-cupin 2018. Hän pelasi kaksi ottelua Chelsean voittaessa Eurooppa-liigan kaudella 2018−2019. Chelsea voitti Mestarien liigan kaudella 2020−2021 mutta tuolloin Caballero oli pelkästään varamaalivahtina.
Caballero jäi kesällä 2021 ilman sopimusta. Hän liittyi joulukuussa 2021 Southamptonin joukkueeseen. Hän pelasi joulukuussa kaksi valioliigaottelua mutta jäi sen jälkeen varamaalivahdiksi. Seuraavalla kaudella hän pelasi vain yhden FA Cupin ottelun, ja lopetti uransa kauden jälkeen.
Maajoukkueura.
Caballero voitti alle 20-vuotiaiden maailmanmestaruuden 2001. Hän pelasi turnauksessa välierän ja loppuottelun. Hän kuului olympiakultaa voittaneeseen Argentiinan joukkueeseen Ateenassa 2004 mutta ei saanut peliaikaa turnauksessa. Hänet valittiin A-maajoukkueeseen ensimmäisen kerran Maanosaliittojen cupiin 2005. Ensimmäisen maaottelunsa hän pelasi ystävyysottelussa Italiaa vastaan maaliskuussa 2018. Hän pelasi MM-kilpailuissa 2018 alkulohkon ottelut Islantia ja Kroatiaa vastaan.
Qobustanin piirikunta

Qobustanin piirikunta (, ) on paikallishallintoalue Azerbaidžanissa. Vuonna 1990 perustetun piirin pinta-ala on 1369,4 neliökilometriä. Asukkaita on 40 500 henkeä (vuonna 2010).
Qobustanin piiri sijaitsee Azerbaidžanin itäosassa Kaukasusvuoriston reuna-alueella. Se rajoittuu pohjoisessa Xızın, kaakossa Abşeronin, etelässä Hacıqabulin ja lännessä Şamaxın piireihin.
Piirin keskus on Qobustanin kaupunki (vuoteen 2008 saakka Mərəzən taajama), josta on 101 kilometriä maan pääkaupunkiin Bakuun. Kuntia on yhteensä 26 ja kyliä 34. Kaupunkiväestön osuus on 20,2 % (vuonna 2010). 
Aikaisemmin seudulla oli huomattava venäläisvähemmistö (21,1 % vuonna 1959). Vuoden 1999 väestönlaskennan mukaan 99,0 % asukkaista on azereja.
Piirin kautta kulkee Bakusta Georgian rajalle johtava M1-valtatie. Tärkein elinkeino on maatalous, joka on erikoistunut viljan viljelyyn.
Paikallislehtinä ilmestyvät "Qobustan" ja "Qobustanın səsi" (”Qobustanin ääni”).
Ö3 Austria Top 40

Ö3 Austria Top 40 on Itävallan virallinen singlelista. Lista julkaistaan samannimisessä radio-ohjelmassa "Hitradio Ö3"-kanavalla aina perjantaisin. Lista aloitti toimintansa vuonna 1968 "Disc Parade"-nimellä.
Vuodesta 2014 lähtien listasijoituksissa on huomioitu kappaleiden myynnin lisäksi myös suoratoistopalveluiden kuuntelumäärät.
Muhammad Hussein Tantawi

Sotamarsalkka Muhammad Hussein Tantawi Suleiman (usein myös "Mohamed Hussein Tantawi Soliman", lausutaan , ) (31. lokakuuta 1935 – 21. syyskuuta 2021) oli egyptiläinen upseeri, joka taisteli kolmessa Israelin vastaisessa sodassa ja toimi 1991–2011 puolustusministerinä ja asevoimien ylipäällikkönä. Tantawi oli 2011–2012 Egyptin "de facto" presidentti asevoimien korkeimman neuvoston puheenjohtajana. 
Nuubialaista alkuperää oleva Tantawi valmistui sotakoulusta 1. huhtikuuta 1956 ja sittemmin hänet nimitettiin upseeriksi. Hän osallistui Israelin vastaiseen sotaan kolmesti: Suezin kriisissä 1956, Kuuden päivän sodassa 1967 ja Jom kippur -sodassa 1973. Tantawi osallistui myös Irakin vastaiseen Persianlahden sotaan 1990–91. 20. toukokuuta 1991 Tantawi nimitettiin puolustusministeriksi ja samalla armeijan ylipäälliköksi. Tantawi sai sotamarsalkan arvonimen vuonna 1993. Hän oli koulutukseltaan sotatieteiden maisteri.
Ennen nimittämistään neuvoston puheenjohtajaksi Tantawi työskenteli Egyptin puolustusministerinä vuodesta 1991 asti. Hän säilytti ministerin salkkunsa silloinkin, kun Mubarak vaihtoi Egyptin hallituksen 29. tammikuuta 2011. Yhdysvaltain Egyptin-suurlähettiläs piti Tantawia uudistusvastaisena ja eronneen presidentin läheisenä liittolaisena. Hän vastusti kaikkia poliittisia ja taloudellisia uudistuksia. Tantawi oli myös Yhdysvaltain läheinen liittolainen. Hän keskusteli lukuisia kertoja Yhdysvaltain puolustusministeri Robert Gatesin kanssa Egyptin vuoden 2011 vallankumouksen aikaan. Tantawi on kertonut Yhdysvalloille estävänsä islamistien valtaanpääsyn.
Hosni Mubarak nimitti Tantawin asevoimien korkeimman neuvoston puheenjohtajaksi erotessaan virastaan 11. helmikuuta 2011 laajojen mielenosoitusten aiheuttaman vallankumouksen seurauksena. Mubarakin erotessa valta siirtyi armeijalle, jonka arvojärjestyksessä Tantawi oli korkein. Aiemmin neuvoston puheenjohtajana oli presidentti itse.
Tantawi toimi "de facto" Egyptin valtionpäämiehenä vuoden 2012 vaaleihin asti. Niissä presidentiksi valittiin Muhammad Mursi, joka syrjäytti vain kaksi kuukautta valintansa jälkeen Tantawin ja nimitti tämän seuraajaksi Abdel Fattah al-Sisin. Tantawi eli viimeiset vuotensa melko syrjässä julkisuudesta.
Şamaxın piirikunta

Şamaxın piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1611 neliökilometriä. Asukkaita on 92 500 henkeä (vuonna 2010).
Şamaxın piiri sijaitsee Azerbaidžanin keskiosassa. Se rajoittuu pohjoisessa Quban, idässä Xızın ja Qobustanin, etelässä Hacıqabulin sekä lännessä Ağsun ja İsmayıllın piireihin. Pinta-alasta suuri osa on Kaukasuksen itäisimpään osaan kuuluvaa vuoristoa.
Piirin keskus on Şamaxın kaupunki, josta on 135 kilometriä maan pääkaupunkiin Bakuun. Muita merkittävämpiä paikkakuntia ovat Şəhriyarin, Mədrəsən ja Sabirin taajamat. Kuntia on yhteensä 50 ja kyliä 58. Kaupunkiväestön osuus on 47,3 % (vuonna 2010). 
Seudulla oli aikaisemmin huomattavat venäläis- ja armenialaisvähemmistöt (17,8 ja 15,3 % vuonna 1959). Vuoden 1999 väestönlaskennan mukaan 97,8 % asukkaista on azereja ja 1,2 % turkkilaisia.
Piirin kautta kulkee Bakusta Georgian rajalle johtava M1-valtatie. Pääelinkeino on karjanhoitoon erikoistunut maatalous. Lisäksi viljellään viljaa ja viinirypäleitä sekä tuotetaan hunajaa.
Nähtävyyksiin kuuluvat Pirqulun luonnonpuisto, 600-luvulla rakennettu Şamaxın suuri moskeija, Gülüstanin ja Buğurtin linnoitukset sekä lukuisat muut historialliset kohteet.
Paikallislehtenä ilmestyy "Şirvan".
Igor Zakurdajev

Igor Valerjevitš Zakurdajev (; s. 26. tammikuuta 1987 Rïdder) on kazakstanilainen alppihiihtäjä.
Zakurdajev on osallistunut maailmancupissa kahteen osakilpailuun, Val Gardenan supersuurpujotteluun ja syöksylaskuun vuonna 2010. Hän oli supersuurpujottelukilpailussa viideskymmenesviides ja syöksyssä 62:s.
Zakurdajev osallistui MM-kisoihin ensimmäistä kertaa vuonna 2009. Tuolloin hän sai parhaan sijoituksensa pujottelusta, jossa hän oli kolmaskymmenesneljäs. Zakurdajev osallistui seuraavan vuoden olympialaisissa viiteen eri lajiin ja oli alppiyhdistetyssä 33:s. Hän voitti Aasian kisoissa 2011 kultaa supersuurpujottelusta ja hopeaa sekä syöksylaskusta että alppiyhdistetystä. Zakurdajev oli saman vuoden MM-kisoissa super-G:ssä kolmaskymmenesviides ja syöksyssä neljäskymmeneskahdes.
Johan Clarey

Johan Clarey (s. 8. tammikuuta 1981 Annecy) on ranskalainen alppihiihtäjä, syöksylaskun olympiahopeamitalisti ja supersuurpujottelun MM-hopeamitalisti. Hän edustaa seuratasolla CS Tignesiä.
Clarey on kilpaillut maailmancupissa vuodesta 2003 lähtien. Hän on sijoittunut toiseksi Kvitfjellin syöksylaskussa maaliskuussa 2014, Kitzbühelin supersuurpujottelussa 2019, Beaver Creekin syöksylaskussa joulukuussa 2019, Kitzbühelin syöksylaskussa tammikuussa 2021, 2022 ja 2023 ja Val Gardenan syöksylaskussa joulukuussa 2022 sekä kolmanneksi Val Gardenan syöksylaskukilpailussa vuosina 2009 ja 2013, Kitzbühelin syöksylaskussa tammikuussa 2017 ja Garmisch-Partenkirchenin syöksylaskussa helmikuussa 2020. Syöksylaskucupissa hän on sijoittunut neljänneksi kausilla 2020–2021 ja 2022–2023.
Clarey osallistui olympialaisiin ensimmäistä kertaa Vancouverissa 2010. Tuolloin hän oli syöksyssä kahdeskymmenesseitsemäs, mutta keskeytti alppiyhdistetyssä. Clarey sijoittui kahdeksanneksi syöksylaskussa Garmisch-Partenkirchenin MM-kisoissa 2011. Sotšin olympialaisissa 2014 hän oli supersuurpujottelussa 19:s. Beaver Creekin MM-kilpailuissa 2015 hän sijoittui syöksylaskussa 16:nneksi. Pyeongchangin olympialaisissa 2018 hän oli samassa lajissa 18:s. Vuoden 2019 MM-kilpailuissa Clarey voitti 38-vuotiaana uransa ensimmäisen arvokisamitalin, oltuaan supersuurpujottelussa yhdessä Itävallan Vincent Kriechmayrin kanssa hopealla. Pekingin olympialaisissa 2022 hän saavutti 41-vuotiaana syöksylaskussa hopeaa.
Johan Clareyn nimissä on maailmancupin nopeusennätys, kun hän vuonna 2013 saavutti Sveitsissä lasketussa Wengenin syöksylaskussa noin 162 kilometrin tuntinopeuden.
Roots Radics

Roots Radics myös Roots Radics Band on jamaikalainen reggae-kokoonpano. Yhtye tunnetaan erityisesti säestysryhmänä sekä Greensleeves- levymerkin studiokokoonpanona. Yhtye on säestänyt sekä Roots reggae -tyylin että modernimpia artisteja. Heitä edustavat 
Bunny Wailer, Gregory Isaacs,The Meditations, Eek-A-Mouse (esim. "Wa-Do-Dem") ja Yellowman. Roots Radics on tehnyt pitkään yhteistyötä Israel Vibration - lauluyhtyeen kanssa.
Yhtyeen varsinaisia jäseniä ovat olleet basisti Errol "Flabba" Holt, kitaristi Noel 'Sowell' Bailey, rytmikitaristi Eric "Bingyy Bunny" Lamont ja rumpali Lincoln Valentine "Style" Scott. Kosketinsoittaja Steely Johnson on tehnyt säännöllisesti yhteistyötä heidän kanssaan. Roots Radics - yhtyeen läpimurto tapahtui dancehall - artisti Barrington Levyn levytyksillä ja erityisesti tämän albumilla "Bounty Hunter".
Eric Lamont kuoli syöpään Syyskuussa 1993 38-vuotiaana.
"Sowell" Bailey menehtyi Heinäkuussa 2014 61-vuotiaana niin ikään syöpään.
9. Lokakuuta 2014 Poliisi löysi "Style" Scottin kuolleena kotoaan sen jälkeen, kun sieltä oli ilmoitettu kuullun laukauksia.
Ağsun piirikunta

Ağsun piirikunta (, ) on paikallishallintoalue Azerbaidžanissa. Vuonna 1943 perustetun piirin pinta-ala on 1020 neliökilometriä. Asukkaita on 70 700 henkeä (vuonna 2010).
Ağsun piiri sijaitsee Azerbaidžanin keskiosassa. Se rajoittuu idässä Şamaxın, kaakossa Hacıqabulin, etelässä Kürdəmirin ja luoteessa İsmayıllın piireihin. Ağsun piirin pohjoisosa kuuluu Kaukasusvuoristoon ja sen reuna-alueeseen, eteläosa on tasankoa.
Piirin keskus on Ağsun kaupunki, josta on 162 kilometriä maan pääkaupunkiin Bakuun. Kuntia on yhteensä 59 ja kyliä 78. Kaupunkiväestön osuus on 27,9 % (vuonna 2010). Vuoden 1999 väestönlaskennan mukaan asukkaista 99,0 % on azereja ja 0,8 % lezgejä.
Piirin kautta kulkee Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan, puuvillan, hedelmien ja vihannesten viljelyyn sekä karjanhoitoon. Teollisuutta edustaa kaksi hedelmämehuja tuottavaa yritystä.
Paikallislehtenä ilmestyy "Ağsu".
Yngvar Bryn

Yngvar Bryn (17. joulukuuta 1881 Kristiansand – 30. huhtikuuta 1947 Oslo) oli norjalainen taitoluistelun olympiamitalisti, pikajuoksija ja tuomari pika- ja taitoluistelussa.
Pariluistelussa vaimonsa Alexia Brynin (o.s. Schøien) kanssa kilpaillut Bryn voitti olympiahopeaa Antwerpenin kesäolympialaisista 1920. MM-kilpailuista Brynit saavuttivat hopeaa vuonna 1923 ja pronssia vuonna 1912. Norjan mestaruuden pari voitti kymmenen kertaa. Myöhemmällä iällään Bryn osallistui tuomarina Lake Placidin vuoden 1932 talviolympialaisten pikaluisteluun ja taitoluisteluun.
Ennen taitoluistelussa menestymistään Bryn kilpaili pikajuoksussa. Hän osallistui Pariisin vuoden 1900 kesäolympialaisten 200 ja 400 metrin juoksuihin karsiutuen molemmilla matkoilla heti alkuerissä.
Adama Tamboura

Adama Tamboura (s. 18. toukokuuta 1985 Bamako, Mali) on malilainen jalkapalloilija. Laitapuolustajana pelaava Tamboura edustaa Veikkausliigan FC Interiä.
Maajoukkueura.
Tamboura on edustanut Malia vuodesta 2004 lähtien. Hänet valittiin ensimmäisiin arvokisoihinsa vuoden 2004 kesäolympialaisiin Malin joukkueeseen. Tamboura on pelannut myös viidesti Afrikan-mestaruuskisoissa, vuosina 2008, 2010, 2012, 2013 ja 2015.
Samba Sow

Samba Sow (s. 29. huhtikuuta 1989 Bamako, Mali) on malilainen jalkapalloilija. 
Seurajoukkueura.
Sow edusti vuosina 2008−2013 ranskalaista RC Lensia. Hän pelasi aluksi joukkueen reservijoukkueessa vuosina 2006–2009. Tammikuussa 2009 Sow siirtyi Lensin edustukseen, jossa hän pelasi aluksi vain yhden ottelun avauskaudellaan. Toisella kaudellaan Sow oli pelaamassa 31 sarjaottelussa, joissa hän onnistui kerran maalinteossa. Sowin viimeisellä kaudella Lensissä joukkue pelasi Ranskan kakkossarjassa.
Sow pelasi kaudet 2013−2017 Turkin Superliigassa, ensin kaksi kautta Kardemir Karabüksporissa ja sitten kaksi kautta Kayserisporissa. Turkista Sow siirtyi Venäjän Valioliigan FK Dynamo Moskovaan. Siellä hän pelasi kolmella kaudella, mutta kesken kauden 2018–2019 hän siirtyi Englannin mestaruussarjan Nottingham Forestiin, jota hän edusti kahden kauden ajan.
Maajoukkueura.
Sow edusti Malia 38 ottelussa vuosina 2009−2017. Hänet valittiin ensimmäisiin arvokisoihinsa vuoden 2010 Afrikan-mestaruuskisoihin, joissa hän pelasi yhden ottelun. Sow oli mukana myös Afrikan-mestaruuskilpailuissa 2012, Afrikan-mestaruuskilpailuissa 2013 ja Afrikan-mestaruuskilpailuissa 2017.
Göyçayn piirikunta

Göyçayn piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 682,5 neliökilometriä. Asukkaita on 109 800 henkeä (vuonna 2010).
Göyçayn piiri sijaitsee Azerbaidžan keskiosassa Kaukasusvuoriston reuna-alueella. Se rajoittuu pohjoisessa Qəbələn ja İsmayıllın, kaakossa Kürdəmirin, etelässä Ucarin ja lännessä Ağdaşin piireihin.
Piirin keskus on Göyçayn kaupunki, josta on 226 kilometriä maan pääkaupunkiin Bakuun. Kuntia on yhteensä 41 ja kyliä 55. Kaupunkiväestön osuus on 32,6 % (vuonna 2010). Vuoden 1999 väestönlaskennan mukaan asukkaista 98,6 % on azereja ja 1,0 % lezgejä.
Piirin kautta kulkee Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan ja hedelmien viljelyyn, karjanhoitoon sekä silkin tuotantoon. Göyçayn kaupungissa on elintarviketeollisuutta, tiilitehdas ja ompelimo.
Paikallislehtenä ilmestyy "Göyçay".
Roger Turner

Roger Felix Turner (3. maaliskuuta 1901 Milton, Massachusetts – 29. lokakuuta 1993 Walpole, Massachusetts) oli yhdysvaltalainen taitoluistelija ja kaksinkertainen MM-mitalisti.
Turner voitti miesten yksinluistelun MM-hopeaa vuosina 1930 ja 1931. Molemmilla kerroilla hän hävisi itävaltalaiselle Karl Schäferille. Lisäksi hän oli kahdesti viides. Talviolympialaisissa Turner kilpaili kahdesti: Vuonna 1928 Sankt Moritzissa hän oli kymmenes ja vuonna 1932 Lake Placidissa kuudes. Pohjois-Amerikan mestaruuskilpailuista Turner voitti kaksi hopeamitalia, ja Yhdysvaltain-mestaruuskilpailuista hän saavutti kuusi mestaruutta ja kaksi hopeasijaa.
Etyyli-tert-butyylieetteri

Etyylitertiääributyylieetteri, etyyli-tert-butyylieetteri eli ETBE (C6H14O) on normaaliolosuhteissa olomuodoltaan väritön, helposti syttyvä neste, jonka moolimassa on 102,18 g/mol, sulamispiste −94 °C, kiehumispiste 70–73 °C, tiheys 0,75 g/cm3, leimahduspiste −19 °C c.c., itsesyttymislämpötila 375 °C ja CAS-numero 637-92-3. Aine liukenee huonosti veteen 25 °C:n lämpötilassa eli 1,2 g/100 ml.
Aineesta käytetään myös nimiä "2-etoksi-2-metyylipropaani, tert-butyylietyylieetteri" ja "etyyli-1,1-dimetyylietyylieetteri".
Etyylitertiääributyylieetteriä voidaan käyttää bensiinissä lisäaineena. Se toimii tällöin oksygenaattina eli hapettimena parantamassa bensiinin palamista ja vähentämällä pakokaasupäästöistä mm. hiilimonoksidin (CO) määrää.
Ainetta voidaan valmistaa 2-metyylipropeenin (C4H8) ja etanolin (C2H5OH) reagoidessa keskenään happaman ioninvaihtohartsin katalysoidessa reaktiota.
Gary Payton

Gary Dwayne Payton (s. 23. heinäkuuta 1968 Oakland, Kalifornia) on yhdysvaltalainen aktiiviuransa lopettanut koripalloilija ja olympiavoittaja. Hänen poikansa Gary Payton II pelaa NBA:ssa Portland Trail Blazersissa.
Ura.
Payton pelasi yliopistokoripalloa Oregonin yliopistossa vuosina 1986–1990. Hän osallistui NBA:n varaustilaisuuteen, jossa Seattle SuperSonics varasi hänet koko varaustilaisuuden toisena pelaajana. Vuonna 1996 hänet valittiin ksi. Payton edusti seuraa helmikuuhun 2003 asti, jolloin hänet myytiin Milwaukee Bucksille. Hän edusti seuraa loppukauden, kunnes siirtyi Los Angeles Lakersiin. 
Payton pelasi Lakersissa yhden kauden ajan, jonka jälkeen seura myi hänet Boston Celticsille. Kauden 2004–2005 hän aloitti Bostonissa, mutta helmikuussa 2005 seura vaihtoi hänet Atlanta Hawksin kanssa pelaajiin. Atlanta luopui Paytonin pelioikeuksista jo viikon päästä ja hän palasi loppukaudeksi Bostoniin. Kaudet 2005–2007 Payton pelasi Miamissa, jossa hän voitti ainoan NBA-mestaruutensa vuonna 2006.
Jussi-palkinnot 1964

Jussi-gaala 1964 järjestettiin 31. toukokuuta 1964 Helsingin ravintola Vaakunassa. Tilaisuudessa palkittiin vuoden 1963 ensi-illat. Kaikki voittajat olivat miehiä eikä yhtään naisosan esittäjää palkittu. Eniten Jusseja keräsi "Sissit" (neljä).
Gaalassa jaettiin ainoan kerran Jussi vuoden lupaavimmasta esikoistyöstä sekä viimeisen kerran palkinnot parhaasta vapaa-aiheisesta lyhytelokuvasta ja parhaasta tilauslyhytelokuvasta.
Qazaxin piirikunta

Qazaxin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1020 neliökilometriä. Asukkaita on 89 500 henkeä (vuonna 2010).
Qazaxin piiri sijaitsee Azerbaidžan länsiosassa Pienen Kaukasuksen reuna-alueella. Se rajoittuu pohjoisessa ja idässä Ağstafan piiriin, etelässä ja lännessä Armeniaan sekä luoteessa Georgiaan. Piiriin kuuluvat Barxudarlın ja Yuxarı Əskiparan eksklaavit ovat olleet Vuoristo-Karabahin sodasta lähtien Armenian hallussa.
Piirin keskus on Qazaxin kaupunki, josta on 470 kilometriä maan pääkaupunkiin Bakuun. Kuntia on yhteensä 22 ja kyliä 34. Kaupunkiväestön osuus on 23,3 prosenttia (vuonna 2010). Vuoden 1999 väestönlaskennan mukaan 99,5 prosenttia piirin asukkaista on azereja.
Piirin kautta kulkee Bakun ja Tbilisin välinen rautatie sekä Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan, vihannesten, viinirypäleiden ja rehukasvien viljelyyn sekä karjanhoitoon ja hunajan tuotantoon.
Nähtävyyksiin kuuluvavat kotiseutumuseo, taidegalleria, runoilija Səməd Vurğunin museo Yuxarı Salahlın kylässä, Molla Pənah Vaqifin ja Molla Vəli Vidadin museo, vuonna 1910 rakennettu opettajaseminaarin rakennus, muinaiset asuin- ja hautapaikat, linnoituslaitteet, kivisillat ja moskeijat sekä Aveyvuorella sijaitseva armenialainen kirkko.
Paikallislehtenä ilmestyy "Göyəzən".
Matti Remes (kirjailija)

Matti Remes (s. 21. helmikuuta 1955 Mänttä) on suomalainen kirjailija ja graafikko. Remes asuu perheineen Espoon Tapiolassa.
Remes kirjoitti ylioppilaaksi Mäntän yhteiskoulusta 1975 ja valmistui Mainosgraafikkojen koulusta 1980. Hän on suunnitellut mainontaa ja pakkauksia yritystensä Mainostoimisto Matti Remes Oy ja Designtoimisto Packart Oy puitteissa.
Remes on julkaissut useita rikosromaaneja. Kirjojen päähenkilö on Ruben Waara -niminen mies, jolla on aikuinen tytär ja hänen kauttaan kaksi pientä lastenlasta. Kirjojen tapahtumat sijoittuvat Hankoon. Vuonna 2024 julkaistiin Remeksen kirjojen maailmaan ja hahmoihin perustuva tv-sarja "Murha Hangossa".
Remes on julkaissut kymmenen pilapiirroskirjaa ja hänen pilapiirroksiaan on julkaistu useisa lehdissä ja Suomen lisäksi myös Yhdysvalloissa ja Englannissa.
Matti Remes sekoitetaan usein kirjailija Ilkka Remekseen: ”Olen usein tilanteessa, jossa minun luullaan olevan Ilkka Remes.”
Souleymane Diamoutene

Souleymane Diamoutène (s. 30. tammikuuta 1983 Sikasso, Mali) on malilainen jalkapalloilija. Puolustajana pelaava Diamoutène edustaa Serie B:ssä Pescaraa, jossa hän on lainalla italialaisesta Leccestä.
Seurajoukkueura.
Diamoutène on viettänyt koko ammattilaisuransa Italiassa, jonne hän siirtyi vuonna 1999. Sitä ennen Diamoutène pelasi kotimaassaan Djoliban junioreissa.
Diamoutène pelasi kaksi kautta Serie C1 tasolla Lucchesen riveissä. Hän kävi toisella kaudella pelaamassa lainasopimuksen myötä Serie A:ta Perugiassa.
Kesällä 2004 Diamoutène siirtyi Lecceen, jossa hän kuului pääosin joukkueen vakiotoppareihin. Tammikuussa 2009 Diamoutène lainattiin loppukaudeksi Rooman riveihin, jossa hän pelasi vain neljä ottelua. Diamoutène lainattiin toistamiseen toiseen seuraan, tällä kertaa Serie A:han noussut Bari teki hänen kanssaan vuoden mittaisen lainasopimuksen. Kauden aikana hän pelasi kuitenkin vain kolme ottelua.
Diamoutène palasi kaudeksi 2010–2011 takaisin Lecceen, jossa hän ei kyennyt saamaan peliaikaa toistamiseen. Hänet lainattiin tammikuussa 2011 loppukaudeksi Serie B:n Pescaraan.
Maajoukkueura.
Diamoutène on edustanut Malia vuodesta 2003 lähtien. Hänet valittiin ensimmäisiin arvokisoihinsa vuoden 2004 Afrikan-mestaruuskisoihin. Sittemmin Diamoutène on edustanut Malia myös vuosien 2008 ja 2010 Afrikan-mestaruuskisoissa.
Ağstafan piirikunta

Ağstafan piirikunta (, ) on paikallishallintoalue Azerbaidžanissa. Vuonna 1990 perustetun piirin pinta-ala on 1504 neliökilometriä. Asukkaita on 80 500 henkeä (vuonna 2010).
Ağstafan piiri sijaitsee Azerbaidžan luoteisosassa Kurajoen laaksossa. Se rajoittuu pohjoisessa Georgiaan, idässä Tovuzin ja lounaassa Qazaxin piireihin sekä etelässä Armeniaan.
Piirin keskus on Ağstafan kaupunki, josta on 461 kilometriä maan pääkaupunkiin Bakuun. Toinen huomattavampi paikkakunta on Vurğunin taajama. Kuntia on yhteensä 24, taajamia 9 ja kyliä 29. Kaupunkiväestön osuus on 25,0 % (vuonna 2010). Vuoden 1999 väestönlaskennan mukaan asukkaista 99,0 % on azereja ja 0,6 % turkkilaisia.
Piirin kautta kulkee Bakun ja Tbilisin välinen rautatie sekä Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan viljelyyn.
Nähtävyyksiin kuuluvat muinaiset asuinpaikat, Tatlın armenialainen kirkko, Haçavuoren keskiaikainen rakennelma ja Kolxələflin kylän kaivo. Kurajoen pohjoispuolella sijaitsee Qarayazın luonnonpuisto.
Paikallislehtenä ilmestyy "Ağstafa".
Antonina

Antonina (s. noin 484?, k. 565 jälkeen) oli itäroomalaisen sotapäällikkö Belisariuksen vaimo.
Antoninan isä ja isoisä olivat kummatkin kilpa-ajajia Konstantinopolissa ja Thessalonikissa. Hän oli ammatiltaan näyttelijä kuten äitinsäkin. Antonina meni naimisiin sotapäällikkö Belisariuksen kanssa ja he saivat yhden tyttären, Joanninan. Aikalaishistorioitsija Prokopioksen mukaan hänellä oli monta lasta aikaisemmista avioliitoista, mukaan lukien poika Photius ja tytär, joka meni naimisiin erään Ildigerin kanssa. Vuonna 540 eräs Sergius kosiskeli Antoninan lapsenlasta. Jossakin vaiheessa Antoninasta tehtiin patriisi.
Prokopios väittää, että Antonina eli hurjastelevaa elämää, jota rajoitti vain pelko keisarinna Theodorasta, joka oli hänen vanha ystävänsä. Prokopioksen mukaan Antonina oli Theodoran agentti ja vaikuttamassa muun muassa paavi Silveriuksen syrjäyttämiseen vuonna 537 ja Johannes Kappadokialaisen erottamiseen. Prokopios väittää myös, että Belisariuksen adoptoimasta Theodosiuksesta tuli Antoninan rakastaja ja historioitsija kuvaakin heidän suhdettaan yksityiskohtaisesti teoksessaan "Salattu historia". Prokopioksen mukaan Antonina kannatti miestään, mutta piti tätä valtansa alla. Suurin osa Antoninan irstailuista kertovista tarinoista on kuitenkin varmasti liioiteltua.
Antonina oli mukana monilla Belisariuksen sotaretkillä. Hän seurasi miestään Pohjois-Afrikan sotaretkelle vuonna 533. Hän oli myös Roomassa vuonna 537 miehensä kanssa kun gootit piirittivät kaupunkia. Myöhemmin samana vuonna Belisarius lähetti hänet turvaan Napoliin, missä hän yhdessä Prokopioksen kanssa auttoi kokoamaan laivaston ja tarvikkeita Belisariuksen sotajoukkojen avuksi. Antonina pysyi luultavasti miehensä kanssa Italiassa vuoteen 540 asti, jolloin hän palasi Belisariuksen kanssa Konstantinopoliin.
Antonina ei aluksi seurannut miestään sotaretkelle sassanideja vastaan vuonna 541 mutta liittyi häneen myöhemmin. Prokopioksen mukaan Antoninan ja Belisariuksen välit olivat kylmät Theodosiuksen takia ja Belisarius antoi jopa pidättää vaimonsa. Theodoran käskystä Belisarius vapautti Antoninan, joka myöhemmin pelasti Belisariuksen, kun tämä oli joutunut epäsuosioon. Prokopioksen mukaan Antonina kuitenkin vastusti Belisariuksen nimittämistä idän joukkojen komentoon magister militum per Orientemiksi, koska tämä oli loukannut häntä.
Antonina oli Belisariuksen mukana Italian sotaretkellä 540-luvulla. Vuonna 548 Belisarius lähetti hänet Konstantinopoliin pyytämään vahvistuksia. Theodora oli kuitenkin kuollut äskettäin ja Antonina pyysi keisari Justinianusta kutsumaan Belisariuksen kotiin. Vuonna 549 Antonina rikkoi Joanninan ja Theodoran lapsenlapsen Anastasiuksen kihlauksen.
Antonina kuoli joskus vuoden 565 jälkeen.
Whiteout – kuolema jäätiköllä

Whiteout – kuolema jäätiköllä on 11. syyskuuta 2009 ensi-iltansa saanut yhdysvaltalainen trilleri. Elokuva perustuu vuoden 1998 sarjakuvaan Whiteout. Elokuvan ohjasi Dominic Sena ja tuotti Warner Bros. -tuotantoyhtiö. Elokuvan pääosissa näyttelevät Kate Beckinsale, Gabriel Macht, Columbus Short ja Tom Skerritt.
Vastaanotto.
Whiteout sai kriitikoilta murska-arvostelut. Se äänestettiin vuoden 2009 kahdeksanneksi huonoimmaksi elokuvaksi. Elokuva sai Rotten Tomatoes -sivustolta 7 % hyväksynnän ja keskimäärin 3,5/10 pistettä. Vertailun vuoksi Metacritic-sivusto antoi elokuvalle 19 arvostelun perusteella 28/100 pistettä.
Axel Ehnström

Axel Ehnström (s. 23. lokakuuta 1990 Kirkkonummi) on suomenruotsalainen laulaja-lauluntekijä. 
Hän voitti vuonna 2011 Suomen euroviisukarsinnan Paradise Oskar -taiteilijanimellä esittämällään kappaleella ”Da Da Dam”. Saksan Düsseldorfissa järjestetyissä Euroviisuissa hän selviytyi semifinaalista finaaliin, jossa jäi 21. sijalle. Eurooppalaiset median edustajat valitsivat Paradise Oskarin vuoden 2011 viisujen suosikiksi ja hänelle myönnettiin parhaan ja suosituimman viisuedustajan Marcel Bezencon -palkinto finaalipäivänä 14. toukokuuta 2011. Taiteilijanimi Paradise Oskar tulee Astrid Lindgrenin kirjasta "Rasmus ja kulkuri".
Evitskogista kotoisin olevalla Paradise Oskarilla on levytyssopimus Warner Music Finlandin kanssa, ja hänen ensimmäinen albuminsa "Sunday Songs" julkaistiin 4. toukokuuta 2011.
Euroviisujen jälkeen Ehnström on tehnyt pääasiassa kappaleita muille artisteille, kuten Lost Frequenciesille, Alle Farbenille, Deependille, Mikael Gabrielille, Pyhimykselle, Teflon Brothersille, Anna Abreulle ja Isac Elliotille. Hän on Elements Musicin listoilla sanoittajana ja säveltäjänä. Ehnström laulaa Lost Frequenciesin "Less Is More" -albumin ”All Or Nothing” -kappaleella.
Sen lisäksi että Ehnström on yksi Suomen kansainvälisesti menestyneimpiä lauluntekijöitä, hän on mukana Pilven Piirtäjät ja Folkhem -yhtyeissä. Ehnström oli aikoinaan laulajana myös Satin Circus -yhtyeessä.
Aiheesta muualla.
Axel Ehnström Discogissa
Streng

Streng on muun muassa seuraavien suomalaisten henkilöiden sukunimi:
Hans Georg Klamroth

Johannes ”Hans” Georg Klamroth (12. lokakuuta 1898, Halberstadt – 26. elokuuta 1944) oli tietoinen kaukaisen sukulaisensa ja vävynsä everstiluutnantti Bernhard Klamrothin kautta Adolf Hitlerin salamurhayrityksestä.
Kun pommi Wolfsschanzessa Itä-Preussissa 20. heinäkuuta 1944 ei surmannut Hitleriä, Klamroth pidätettiin ja Volksgerichtshofissa 15. elokuuta järjestetyn näytösoikeudenkäynnin jälkeen hänet tuomittiin kuolemaan, koska hän ei ollut paljastanut salajuonta. Hänet surmattiin Plötzenseen vankilassa Berliinissä 26. elokuuta.
Liikemies Klamroth oli alkujaan kansallissosialismin kannattaja ja kansallissosialistisen puolueen ja SS:n jäsen. Hän palveli myös majurina reservissä Wehrmachtin tiedustelu-upseerina.
Hänen tyttärensä, televisiotoimittaja Wibke Bruhns (s. 1938) on julkaissut isänsä elämäkerran 2004. Kirja, "Meines Vaters Land" (suom. "Isäni maa", Siltala, 2010) herätti paljon keskustelua.
Tovuzin piirikunta

Tovuzin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1942 neliökilometriä. Asukkaita on 159 000 henkeä (vuonna 2010).
Tovuzin piiri sijaitsee Azerbaidžan luoteisosassa Kurajoen laaksossa. Se rajoittuu pohjoisessa Georgiaan ja Samuxin piiriin, idässä Şəmkirin ja etelässä Gədəbəyn piireihin, lounaassa Armeniaan ja luoteessa Ağstafan piiriin.
Piirin keskus on Tovuzin kaupunki, josta on 439 kilometriä maan pääkaupunkiin Bakuun. Toinen merkittävämpi paikkakunta on Qovlarin taajama. Kuntia on yhteensä 62 ja kyliä 102. Kaupunkiväestön osuus on 17,0 % (vuonna 2010). Vuoden 1999 väestönlaskennan mukaan 99,5 % asukkaista on azereja.
Piirin kautta kulkee Bakun ja Tbilisin välinen rautatie sekä Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut perunan viljelyyn.
Paikallislehtenä ilmestyy "Tovuz".
Suomen keskiaikaseura

Suomen keskiaikaseura ry eli Aarnimetsän paronikunta on suomalainen keskiajan ja renessanssin harrastajien yhdistys. Seura on osa kansainvälistä historianelävöittäjien Society for Creative Anachronism -järjestöä. SCA tutkii keskiaikaa ja elävöittää romantisoitua kuvaa tästä aikakaudesta.
Seuran jäsenyhdistykset ovat Hämeen keskiaikaseura ry (Hämeenlinna, Tampere, Valkeakoski), Keskiaikaseura Hukka ry (pääkaupunkiseutu), Keskiaikaseura Miehonlinna ry (Kouvola, Valkeala, Kuusankoski), Kotkan keskiaikaseura ry (Kotka), Oulun keskiaikaseura ry (Oulu), Turun keskiaikaseura Unikankare ry (Turku) ja Peräpohjolan keskiaikaseura ry (Tornio).
Samuxin piirikunta

Samuxin piirikunta (, ) on paikallishallintoalue Azerbaidžanissa. Vuonna 1992 perustetun piirin pinta-ala on 1 455 neliökilometriä. Asukkaita on 53 900 henkeä (vuonna 2010).
Samuxin piiri sijaitsee Azerbaidžan luoteisosassa Kumajoen laaksossa. Se rajoittuu pohjoisessa Georgiaan ja Qaxin piiriin, idässä Yevlaxin ja Goranboyn piireihin, etelässä Göygölin piiriin ja Gəncən kaupunkiin sekä lännessä Şəmkirin ja Tovuzin piireihin.
Piirin keskus on Samuxin kaupunki (vuoteen 2008 saakka Nəbiağalın taajama), josta on 362 kilometriä maan pääkaupunkiin Bakuun. Kuntia on yhteensä 35, taajamia 6 ja kyliä 30. Kaupunkiväestön osuus on 38,2 % (vuonna 2010). Vuoden 1999 väestönlaskennan mukaan asukkaista 96,7 % on azereja, 1,7 % kurdeja ja 1,2 % turkkilaisia.
Tärkein elinkeino on maanviljely, joka on erikoistunut puuvillan, viljan, vihannesten ja viinirypäleiden viljelyyn sekä karjanhoitoon. Lisäksi on elintarvike- ja tarkennustarviketeollisuutta.
Seudulla on harvinaisen "pinus eldarica" -mäntylajin suojelemiseksi perustettu luonnonpuisto.
Paikallislehtenä ilmestyy "Yeni Samux" (”Uusi Samux”).
Nojoud Ali

Nojoud Ali (Nujood Mohammed Ali, s. 1998 Jemen) on jemeniläinen tyttö, joka nousi maailmalla otsikoihin maansa ensimmäisellä oikeustaistelulla perinteisiä jemeniläisiä järjestettyjä (lapsi)avioliittoja vastaan.
Nojoud Ali syntyi köyhään perheeseen Jemenin maaseudulla. Perheen taloudellisen tilanteen vuoksi hän joutui jättämään koulunsa kesken. Nojoudin ollessa yhdeksän tai kymmenen (lähteestä riippuen), hänen isänsä järjesti hänet naimisiin itseään kolme kertaa vanhemman miehen kanssa. Hän joutui kuitenkin heti uusien sukulaistensa pahoinpitelemäksi ja aviomiehensä raiskaamaksi. Vain kaksi kuukautta myöhemmin (2.4.2008) hän rikkoi paikallista perinnettä, karkaamalla ja hakeutumalla äitipuolensa ohjeistamana läheiselle oikeustalolle avioeroa varten. Oikeus myönsi hänelle avioeron 15.4.2008.
Avioeron jälkeen Nojoud palasi alkuperäisen perheensä luokse ja pääsi jatkamaan koulunkäyntiään syksyllä 2008 - suunnitelmissaan valmistua asianajajaksi.
Marraskuussa 2008, yhdysvaltalainen naistenlehti "Glamour" nimesi Nojoud Alin ja hänen asianajajansa, ihmisoikeusasiantuntija Shada Nasserin (s. 1964) Vuoden Nainen kunniajäseneksi ("Women of the Year Fund Honoree"). Nojoudin rohkeus sai tunnustusta erityisesti Hillary Clintonilta, joka jopa vieraili myöhemmin Jemenissä tapaamassa Nojoudia.
5. maaliskuuta 2009 Nojoudille myönnettiin "Women's World Award (World Hope Award)" Itävallan Wienissä. Tähän tilaisuuteen hän ei pystynyt osallistumaan, koska hänen passinsa oli takavarikoitu hänen Jemenille tuomansa negatiivisen julkisuuden myötä.
Vuonna 2013 Ali kertoi tiedotusvälineille, että hänen isänsä oli pakottanut hänet pois kotoa ja pidätti suurimman osan kustantajien maksamista rahoista. Hänen isänsä on myös järjestänyt avioliiton hänen nuoremmalle siskolleen Haifalle. Hän käytti Alin koulutukseen varatut rahat ostaakseen itselleen kaksi uutta vaimoa ja myi haaretz.comin mukaan Haifan naimisiin paljon vanhemman miehen kanssa. Alin entinen aviomies maksaa hänelle vain 30 dollaria kuukaudessa.
Huffington Postin mukaan hän meni naimisiin vuonna 2014 ja hänellä on nyt kaksi tyttöä. Hänen koulutuksensa ei edistynyt alkuperäisen suunnitelman mukaisesti. Hänen perheensä on sanottu painostaneen häntä vaatimaan lisää rahaa.
Tamaulipasinvarpuspöllö

Tamaulipasinvarpuspöllö ("Glaucidium sanchezi") on pöllöihin kuuluva lintu. Sitä tavataan Meksikossa.
Sen luontainen elinpiiri on subtrooppinen ja trooppinen kostea metsäinen vuoristo.
Max (albumi)

Max on brittiläisen, Graham Parkerin taustayhtyeenä tunnetuksi tulleen The Rumourin ensimmäinen, vuonna 1977 julkaistu studioalbumi. Yhtye on Advancedalen artisteja. Levy on valmistettu Englannissa.
Levyn on kustantanut Vertigo Records sen ovat tuottaneet Robert John Lange ja yhtye itse. Miksaus on myös yhtyeen käsialaa. Albumi on äänitetty Rockfield-studioilla Monmouthissa ja miksattu Lontoossa Wessex-studioilla. Edellisessä äänittäjänä on ollut Ted Sharpe ja jälkimmäisessä Tim Friese-Greene.
Levykannen valokuvan on ottanut Pete Kodick ja takakannen valokuvat yhtyeen viidestä jäsenestä konserttitilanteessa Keith Morris.
Alkuperäisiä LP-levyjä on markkinoinut Phonogram Limited, 129 Park Street, London W1Y 3FA ja levykannen valmistaja on Robert Stace.
Kappaleet.
Julkaisijat ovat Rock Mus. Co. Ltd. (A1), Cop. Con. (A2, A5, B2-B5), Big 3 Mus. Ltd. (A3), Island Mus. / Cop. Con. (A4) ja Jobete Mus. (UK) Ltd. (B1).
Muusikot.
The Rumourin lisäksi levyllä soittavat puhaltimia:
Albie Donnelly ja Bob Robertson esiintyvät Virgin Recordsin suosiollisella luvalla.
Akasiavarpuspöllö

Akasiavarpuspöllö ("Glaucidium capense") on pöllöjen heimoon kuuluva afrikkalainen lintulaji.
Sitä tavataan Afrikassa Angolassa, Botswanassa, Etelä-Afrikassa, Keniassa, Keski-Afrikan tasavallassa, Kongon tasavallassa, Kongon demokraattisessa tasavallassa, Malawissa, Mosambikissa, Namibiassa, Sambiassa, Somaliassa, Swazimaassa, Tansaniassa, Ugandassa ja Zimbabwessa.
Akasiavarpuspöllö on pieni pöllölaji, jolla ei ole korvatupsuja. Sukupuolet eroavat jonkin verran kooltaan niin, että naaraat ovat hiukan isompia, mutta höyhenys on samanlainen.
Lajia tavataan useimmiten metsissä alavilla ja vuoristoalueilla sekä metsien reunamilla. Sitä esiintyy myös kosteissa pensastoissa. Se on osittain päivälintu, ja se syö lähinnä hyönteisiä, mutta toisinaan myös pieniä jyrsijöitä ja lintuja.
Alalajit.
Sillä on kuusi alalajia:
The Voice of Jazz

The Voice of Jazz on yhdysvaltalaisen jazzlaulaja Billie Holidayn tuotannosta Mercury Recordsin Jazz Master -sarjassa vuonna 1973 julkaistu monofoninen kokoelma-albumi. Tuotannosta on vastannut Norman Granz. Kokoelman kappaleet on valinnut John Snell ja esittelytekstin on laatinut Benny Green. Levykannen on suunnitellut Helmut Schiefer. Levyn kappaleet on äänitetty 3. syyskuuta 1954 Los Angelesissa ja 14. helmikuuta 1955 New York Cityssä. Holiday kuoli vuonna 1959. Alkuperäisiä LP-levyjä on valmistettu Hollannissa.
Kappaleet.
Kappaleet 1-5 on julkaistu vuonna 1958 ja kappaleet 6-7 vuonna 1960.
Kappaleet 1, 2 ja 4 on julkaistu vuonna 1960 ja kappaleet 3 ja 5 vuonna 1973.
Muusikot.
(A) Äänitetty Los Angelesissa 3. syyskuuta 1954
(B) Äänitetty Los Angelesissa 3. syyskuuta 1954
(C) Äänitetty New York Cityssä 14. helmikuuta 1955
Şəmkirin piirikunta

Şəmkirin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1956,7 neliökilometriä. Asukkaita on 192 900 henkeä (vuonna 2010).
Şəmkirin piiri sijaitsee Azerbaidžan länsiosassa Kurajoen laaksossa. Se rajoittuu koillisessa Samuxin, kaakossa Göygölin ja Daşkəsənin, lounaassa Gədəbəyn ja luoteessa Tovuzin piireihin.
Piirin keskus on Şəmkirin kaupunki, josta on 399 kilometriä maan pääkaupunkiin Bakuun. Muita merkittävämpiä paikkakuntia ovat Çinarlın, Dəllərin, Zəyəmin ja Kürin taajamat. Kuntia on yhteensä 57 ja kyliä 59. Kaupunkiväestön osuus on 34,8 % (vuonna 2010). 
Seudulla oli aikaisemmin huomattava armenialaisvähemmistö (21,2 % vuonna 1959). Vuoden 1999 väestönlaskennan mukaan asukkaista 98,8 % on azereja ja 0,9 % turkkilaisia.
Piirin kautta kulkee Bakun ja Tbilisin välinen rautatie sekä Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan, vihannesten ja hedelmien viljelyyn sekä maidon, lihan ja munien tuotantoon.
Nähtävyyksiä ovat muinaiset asuinpaikat, vanhat linnoitukset, moskeijat, sillat ja hautausmaat sekä Şəmkirin vuonna 1909 rakennettu saksalainen kirkko.
Paikallislehtinä ilmestyvät "Şəmkir" ja "Qərb xəbərləri".
Satra lbaeng

Satra lbaeng on eeppisten runoelmien, kokonaisten ruonomuotoisten romaanien tyyppi. Niitä kirjoitettiin Kambodžassa 1700-luvulla. Nimi tarkoittaa "teoksia huvin vuoksi", millä ne erottuvat samaan aikaan tehdyistä opettavaisista chbap-runoista. Monet satra lbaeng-runoelmat tallettavat vanhaa jataka-tarinoiden perinnettä. Jataka-tarinat kertovat Buddhan aikaisemmista elämistä, ja munkit käyttivät niitä myös opettaessaan pojille lukemista, kirjoitusta ja uskontoa. Osa Satra lbaeng-tarinoista pohjautui kansansatuihin tai jopa värittyneisiin tositapahtumiin, kuten suosittu tarina Tumin ja Teavin onnettomasta rakkaudesta.
Lynx Edicions

Lynx Edicions on espanjalainen lintutieteelliseen kirjallisuuteen erikoistunut kustantamo.
Lynx Edicions nousi kustantamona maailman maineeseen 16-osaisella teossarjalla Handbook of the Birds of the World (HBW), jonka ensimmäinen osa ilmestyi vuonna 1992. Toistaiseksi on ilmestynyt 15 osaa, ja 16. osan jälkeen teossarjassa on esitelty kaikki maailman lintulajit alalajeineen, ensimmäistä kertaa lintutieteen historiassa. HBW lienee nykyisin eniten siteerattu lintutieteellinen teos maailmalla. Viidentoista osan hinta on noin 2 500 euroa.
Vuonna 2005 Lynx Edicions julkaisi Pamela C. Rasmussenin ja John C. Andertonin teoksen "Birds of South Asia. The Ripley Guide". Vuonna 2009 aloitettu Mammals of the World on kahdeksanosaiseksi suunniteltu teossarja kaikista maailman nisäkkäistä.
Vuonna 2002 Lynx Edicions ryhtyi julkaisemaan internetissä HBW:n suppeaa sähköistä vastinetta The Internet Bird Collection (IBC). Verkkosivuilla esitellään kaikki maailman lintulajit, joista useimmista on myös valokuvia, videoleikkeitä tai äänitteitä.
Yhtiön perustajia olivat Josep del Hoyo, Jordi Sargatal ja Ramón Mascort vuonna 1988. Yhtiö toimii Barcelonassa.
Gemmipass

Gemmipass on alppisola Sveitsissä, Bernin Alpeilla, Wallisin kantonissa, Leukerbadin kunnassa. Solan korkeus on 2 314 metriä. Rhôneen laskeva Dalajoki virtaa solan eteläpuolella. Solan pohjoispuolella on Daubensee-niminen luonnonjärvi.
Solan eteläpuolella on noin 600 metriä korkea jyrkänne, joka pitkään esti solan ylittämisen. 1700-luvulla reittiä raivattiin niin, että kulku tuli mahdolliseksi. Vuonna 1957 jyrkänteelle rakennettiin köysirata etelästä, Leukerbadista. Tämän jälkeen Gemmisolasta on tullut suosittu kesä- ja talviretkeilykohde, jonne kuljetaan Kanderstegistä tai Leukerbadista. Köysiradalla on säännöllinen aikataulun mukainen liikenne läpi vuoden lukuun ottamatta hiljaisia aikoja toukokuulla ja marras-joulukuulla. Vuonna 1998 solaan, sen etelänpuoleiselle jyrkänteelle, avattiin hotelli.
Solaan ei ole tieyhteyttä. Gemmisolan kautta kulkee valtakunnallinen 220 kV voimajohto.
Tennessee Waltz (The Violentsin kappale)

Tennessee Waltz on ruotsalaisen, vuonna 1959 perustetun ja 1960-luvulla Jerry Williamsin säestysyhtyeenä tunnetun The Violentsin singlejulkaisu. Sen on kustantanut levy-yhtiö Sonet luettelotunnuksella T-7589. Single on painettu violetinväriselle vinyylille.
Gədəbəyn piirikunta

Gədəbəyn piirikunta (äännetään [gädäbäin], , ) on paikallishallintoalue Azerbaidžanissa. Vuonna 1930 perustetun piirin pinta-ala on 1229 neliökilometriä. Asukkaita on 94 200 henkeä (vuonna 2010).
Gədəbəyn piiri sijaitsee Azerbaidžanin länsiosassa Pienen Kaukasuksen pohjoisrinteillä. Se rajoittuu pohjoisessa Tovuzin ja Şəmkirin piireihin, idässä Daşkəsənin piiriin sekä etelässä ja lännessä Armeniaan. Gədəbəyn piirin pohjoispuolella sijaitseva, Armeniaan kuuluva Artsvašenin eksklaavi on ollut Azerbaidžanin miehittämä vuodesta 1992 lähtien.
Piirin keskus on Gədəbəyn kaupunki, josta on 444 kilometriä maan pääkaupunkiin Bakuun. Kuntia on yhteensä 44 ja kyliä 108. Kaupunkiväestön osuus on 10,7 % (vuonna 2010). Vuoden 1999 väestönlaskennan mukaan 99,4 % asukkaista on azereja.
Seudun pääelinkeino on maatalous, joka on erikoistunut perunan ja viljan viljelyyn sekä karjanhoitoon. Gədəbəyssä on saksalaisten 1800-luvulla perustama kulta- ja kuparikaivos. Lisäksi on rakennustarvike- ja pienimuotoista elintarviketeollisuutta.
Historiallisia nähtävyyksiä ovat 800-luvulla rakennettu Söyüdlün kylän puolustustorni, Koroğlun linnoitus 1500-luvulta sekä Qalakəndin ja Böyük Qaramuradin kylien kirkkorakennukset.
Paikallislehtenä ilmestyy "Tərəqqi".
Cesare Merzagora

Cesare Merzagora (9. marraskuuta 1898 – 1. toukokuuta 1991) oli italialainen poliitikko. Hän oli Italian senaatin jäsen vuodesta 1948 ja senaatin puhemies vuosina 1953–1967. Merzagora oli siviiliammatiltaan pankkiiri. 
Hän toimi myös virkaatekevänä tasavallan presidenttinä noin viiden kuukauden ajan vuoden 1964 lopussa, kun presidentti Antonio Segni oli sairastunut vakavasti ja joutunut lopulta eroamaan virastaan ennenaikaisesti.
John C. Anderton

John C. Anderton on yhdysvaltalainen lintutieteilijä ja taidemaalari.
Alderton maalasi 69 kuvataulua professori Pamela C. Rasmussenin kirjoittamaan ja toimittamaan kaksiosaiseen, Etelä-Aasian linnustoa esittelevään teokseen "Birds of South Asia. The Ripley Guide", jonka Lynx Edicions julkaisi vuonna 2005. Alderton maalasi myös teoksen kansikuvat.
Hän kuvitti myös Thane K. Prattin toimittaman teoksen "Birds of New Guinea", joka ilmestyi 2014.
Ole Marius Ingvaldsen

Ole Marius Ingvaldsen (s. 2. lokakuuta 1985) on norjalainen mäkihyppääjä, joka edusti Steinkjer Skiklubb -seuraa.
Ensimmäisen kerran Ingvaldsen kilpaili mäkihypyn maailmancupissa kaudella 2008–2009 Trondheimissa. Ensimmäiset pisteensä hän sai joulukuussa 2010 oltuaan Lillehammerissa 20:s. Kymmenen parhaan joukkoon hän sijoittui ensimmäisen kerran Sapporon kilpailussa tammikuussa 2011 oltuaan kymmenes. Parhaimmillaan hän on sijoittunut yhdeksänneksi Engelbergissä joulukuussa 2013.
Eteläinen Patagonian jäätikkö

Eteläinen Patagonian jäätikkö on laaja jääkenttä Andeilla Chilessä ja Argentiinassa. Se on Etelämantereen jälkeen toiseksi suurin jääalue eteläisellä pallonpuoliskolla. Jääkentän pinta-ala on noin 13 000 neliökilometriä, pituus noin 360 km ja leveys keskimäärin noin 40 kilometriä.
Eteläinen Patagonian jäätikkö on suurempi kahdesta osasta, jotka ovat jäljellä suuresta Patagonian mannerjäätiköstä. Suuri osa jäätiköstä on suojeltu kansallispuistoissa: Los Glaciaresin kansallispuisto Argentiinassa sekä Bernardo O'Higginsin kansallispuisto ja Torres del Painen kansallispuisto Chilessä.
Handbook of the Birds of the World

Handbook of the Birds of the World (HBW) on espanjalaisen Lynx Edicionsin kustantama moniosainen teossarja maailman kaikista nykyisin elävistä lintulajeista.
Sarjasta on ilmestynyt 17 osaa. Varsinaiseen sarjaan kuului 16 osaa, joista viimeinen julkaistiin vuonna 2011. Kaksi vuotta myöhemmin ilmestyi erikoisosa, jossa on 69 lajia uutta lajia. Sarjan julkaiseminen aloitettiin vuonna 1992. Toimittajina ovat olleet Josep del Hoyo, Andrew Elliott, Jordi Sargatal ja David A. Christie.
Lintuartikkeleiden kirjoittamiseen osallistui 277 lintuasiantuntijaa 40 maasta. Teoksia oli kuvittamassa 33 kuvittajaa ja 1 151 valokuvaajaa. Kukin kirja on kooltaan 31 × 24 cm. Seitsemäntoista kirjan sivumäärä on yhteensä noin 13 370.
"Handbook of the Birds of the World" on ensimmäinen teos, jossa esitetään maailman kaikki nykyisin elävät lintulajit ja -alalajit kuvin ja sanoin. 16 ensimmäistä osaa keskittyy esiteltyihin heimoihin. Heimot jakautuvat lajikohtaisiin artikkeleihin, joissa kuvataan muun muassa lajin taksonomia, alalajit ja esiintyminen, ulkonäkö ja äänet, elinympäristö, ravinto, lisääntyminen, muutto, suojelun taso ja kirjallisuusluettelo. Ensimmäistä ja toista osaa lukuun ottamatta kaikissa osissa on laaja artikkeli jostakin tietystä lintutieteen osa-alueesta.
Vuonna 2002 Lynx Edicions ryhtyi julkaisemaan internetissä The Internet Bird Collection (IBC) -nimistä verkkosivustoa, joka on tavallaan HBW:n suppea sähköinen versio.
Giovanni Spadolini

Giovanni Spadolini (21. kesäkuuta 1925 – 4. elokuuta 1994) oli italialainen poliitikko, lehtimies ja historioitsija. Hän toimi vuodesta 1961 Firenzen yliopistossa nykyajan historian professorina. Uran lehtimiehenä hän aloitti kirjoittamalla artikkeleita useisiin tunnettuihin sanomalehtiin, kuten "Il Mondo", "La Stampa" ja "Il Messaggero". Vuosina 1968-72, ennen täysiaikaisesti politiikkaan siirtymistä, hän toimi muun muassa "Corriere della Sera" -lehden johtajana, kunnes hänet valittiin Italian senaattiin vuoden 1972 vaaleissa. Hän toimi puolustusministerinä, opetusministerinä ja kulttuuriministerinä useissa eri hallituksissa ja viimein Italian pääministerinä vuosina 1981–1982. Hän oli myös senaatin puheenjohtaja vuosina 1987–1994. Hän edusti Italian tasavaltalaista puoluetta ("Partito Repubblicano Italiano", PRI), joka on pieni liberaalipuolue. Spadolini oli ensimmäinen pääministeri sitten vuoden 1945, joka ei kuulunut kristillisdemokraatteihin.
Hän toimi myös kuukauden ajan virkaatekevänä tasavallan presidenttinä toukokuussa 1992 presidentti Francesco Cossigan erottua kaksi kuukautta ennen virkakautensa päättymistä ja ennen kuin uuden presidentin Oscar Luigi Scalfaron toimikausi alkoi.
Jordi Sargatal

Jordi Sargatal (s. 29. heinäkuuta 1957 Figueres) on espanjalainen lintutieteilijä, luonnonsuojelija ja kirjailija.
Sargatalin intohimo lintujen tarkkailuun heräsi 14-vuotiaana hänen käydessään katalonialaisella Aiguamolls de l'Empordàn kosteikkoalueella. Myöhemmin alue aiottiin kaavoittaa rakennusmaaksi, jolloin Sargatal perusti kansalaisliikkeen puolustamaan alueen luontoarvoja. Työn tuloksena alueesta muodostettiin kansallispuisto. Sargatal toimi kansallispuiston johtajana 14 vuotta 1984–1998.
Vuodesta 1983 lähtien Sargatal matkusti lintujen perässä ympäri Espanjaa ja monissa muissa maissa. Vuonna 1988 hän oli perustamassa yhdessä Josep del Hoyon ja Ramón Mascortin kanssa lintukirjoihin erikoistunutta Lynx Edicions -kustantamoa. Hän oli toimittamassa seitsemää ensimmäistä osaa yhtiön 16-osaisesta "Handbook of the Birds of the World" -teossarjasta.
Sargatal toimii Espanjan Greenpeacen neuvonantajana.